આગંતુક નીકળી અજાણી યુવતી. ૨૨-૨૩ની વય, ગોરો વાન, સ્ટેપ-કટ હેરસ્ટાઇલથી ઓપતી આકર્ષક મુખમુદ્રા, મેંદી રંગના સલવાર-કુર્તામાં શોભી ઊઠતું દેહલાલિત્ય...‘નમસ્કાર માતાજી...’ દરવાજો ઊઘડ્યા પછી જાળી ખોલવામાં વાર થઈ એટલે આવનારીએ કહેવું પડ્યું, ‘અનુકૂળ હોય તો હું આપની પાંચ મિનિટ લઈશ.’છોકરીના રણકાભર્યા અવાજમાં વિવેક ડોકાય છે અને એ જ તેનું સંસ્કારીપણું પણ છતું કરે છે. પ્રોડક્ટ વેચવા આવેલી સેલ્સગર્લ જેવી તો બિલકુલ નથી. એવો સામાન પણ ક્યાં છે તેની પાસે? ત્યાં પેલીએ ખભે લટકતી પર્સની ચેન સરકાવતાં થયું કદાચ સુધરાઈ તરફથી કશા સર્વે માટે આવી હશે... પરંતુ આજે તો તેમનેય રજા નહીં!